  Виталий Пронин Л. Поварицыналэсь тазалыксэ эскере фельдшер Д. ТронинаТазалыкез утёнъя министерство ивортэмъя, кылем ар куспын диспансеризация пыр потӥз 5 но ӝыны сюрс ветеран, со пӧлысь 2 сюрсэзлэн тазалыкез эскеремын доразы.Дэри ёросын Быдӟым оже пыриськем ветеранъёс 23 лыдъясько. Гольян поселениын одӥг гинэ ветеранзы кылемын на - Поварёнки гуртысь 91 аресъем Любовь Александровна Поварницына. Корка пушказ гинэ ӧвӧл, юртъер-бакча котыраз но со сэзь бызьылэ на: убо копаны нокинлы уг оскиськы, пальышаса вера мӧйы кышномурт. Любовь Александровнаен ӵош улэ сузэрезлэн Таня нылыз. Аслаз одӥг гинэ вордэм пиез кӧня ке ар талэсь азьло, шудтэм учыре шедьыса, быриз. Кенэз но кык нунокъёсыз палэнын уло, бабушсы доры араз кык пол куное вуыло. Гольян поселениысь фельдшер, озьы ик ёрос больницаысь эмъясьёс туж сак чакласа возё Любовь Александровналэсь тазалыксэ. Шаерысьтымы ваньмаз сямен ёросъёсын кылдытэмын Быдӟым ожысь ветеранъёслэсь тазалыксэс эскеронъя нимысьтыз бригадаос. Ма, майбыр улон вуиз та! - синкылияське Любовь Поварницына. Ураме потанэз ик ӧвӧл: эмъясьёс асьсэос ик дорад лыкто, вир но басьто, сюлэмез, шокамез но эскеро, кулэ ке, УЗИ, рентген аппаратъёссэс но вутто. Любовь Поварницына вордскиз та гуртын ик - Поварёнкиын. Со шуэ: милям выжымы ик татчы, Кам дуре, гурт кылдытӥз, дыр. Люба 3 классэз йылпумъяны вуттӥз ик, та бӧрсьы сое пыд йылысьтыз погыртӥз тиф. Собере школае мыныны мылкыдыз вал ке но, 12 аресъем нылашез косӥзы кунян утялтыны. Быдӟым оже Любовь Александровна кошкиз 1942-тӥ арын. Келязы сое Ленинград фронтэ. Кӧня ке арня ӵоже дышетыса, телефонистэ-связистэ пуктӥзы. Мае но ӧз адӟы егит нылаш! Ож пуроме ке, музъем вылын но, инбамын но юр! вазе, сюй пазяське, синъёстэ усьтэм уг луы. Пельёс кылэмысь дугдо - пеймыт гуэ усиськод кадь. Номыр шоры учкытэк, музъем вылтӥ кый кадь нюжтӥськыса, азьлань мынӥськод - кытын ке кабель пуштэмын, связь быремын. 1943-тӥ арын Люба но пуштон улэ шедиз. Йыркуэз, кымес-син котырысьтыз куэз куалак ӝуаз. 2 толэзь ӵоже госпитальын эмъяськиз, улэп кылиз, эмъясьёс синъёссэ утьыны быгатӥзы. Любовь Александровна тодаз вае: частьмылэн командирез но мон доры госпитале вуылӥз - кышказ, лэся, мон кадь чупрес но номырлэсь кышкасьтэм нылашез мукет интые келялозы шуыса. Быдӟым Вормон сярысь иворез Люба пумитаз Рига котырысь нюлэсъёсын: отын мынэ вал Эстониез, Литваез тушмонлэсь мозмытон. - Шумпотэммес кытчы карыны ум валаське ни - ну, ог-огмес ӟыгыръяськом, чупаськом ук! Нош кыдёкын ик ӧвӧл, мотикъёсазы пуксьыса но тӧдьы буёло флагъёсынызы шонаса, вистэм-вожтэм пегӟо улэп кылем немецъёс... Война вакыт сярысь Любовь Александровна сокем яркыт маде - со учыръёс али ортчо кадь. Син азяз пуксё ӵош ожмаськем эшъёсыз, полклэн командирез, анаезлэн нылзэ фронтысь пумитамез... Ветеранлэсь тазалыксэ эскерыны вуэм эмъясьёс Любовь Александровналэсь верамзэ урето. Буйгатскыны куро - тодэ ваёнъёс вирзӥбетсэ ӝутӥллям. - Та ветеран доры мон ӵем вуылӥсько, тазалыксэ чакласько, - шуэ фельдшер Дина Тронина. - Телефон пыр но нуналлы быдэ сямен жингыръясько. Ветеран кыӵе ке специалистлы кулэяське ке, мон сое ёрос больницаысь ӧтисько. Туэ Поварёнки гуртын Быдӟым оже пыриськемъёслы сӥзем синпелет усьтыны дасясько. Котькудӥзлэн нимыз-тулыз из вылэ гожтэмын луоз. Та ласянь ивор люканы юрттӥз Любовь Поварницына: йырсазез солэн сайкыт - гуртысьтызы оже кошкемъёслэсь вордскем аръёссэс, кызьы быремзэс, ваньзэ, йыраз возе. Елена Никитина Теги: Вормонлы-7 0 